Jens Nielsen (arkitekt)

Jens Freddy Nielsen (21. december 1937 i Stenløse – 16. januar 1992 i København) var en dansk arkitekt og designer, der var overarkitekt for DSB 1979-1984 og designchef for samme etat 1971-1992. Han var en af Danmarks mest toneangivende industrielle designere.

Uddannelse og karriere 
Jens Nielsen blev student fra Niels Steensens Gymnasium 1956 og gik på Kunstakademiets Arkitektskole, hvor han havde Erik Herløw som professor og tog afgang 1966. Dernæst var han på rejser i Europa, Fjernøsten og Nordamerika.

Han var medarbejder ved fag- og dagblade 1959-71, sekretær i Selskabet for Industriel Formgivning (SIF) 1964-71, redaktør for tidsskriftet ID, medlem af juryen for ID Prisen 1965 og medstifter af Foreningen af industrielle designere i Danmark 1967. I 1971 blev Jens Nielsen designchef ved DSB, hvor han forblev til sin tidlige død i 1992. I tiden 1979-1984 var han også overarkitekt for etaten.

Designprogram for DSB 
Jens Nielsen var – måske med undtagelse af Heinrich Wenck – den første arkitekt for DSB, der konsekvent gennemførte et program for corporate design. I hans tid blev alle aspekter af etatens offentlige fremtræden fornyet og gendesignet, lige fra reklamer, uniformer, restauranter, færger, IC3-tog (1984-86) og til Høje Taastrup Station (1986). Hans resultater og arbejdsproces, hvor hvert eneste emne blev videreudviklet ud fra funktionelle, produktionstekniske og æstetiske krav til den optimale form, gav ham både opmærksomhed og tilsvarende opgaver for andre virksomheder i ind- og udland. Jens Nielsen er nok bedst kendt for den kraftige, primale bemaling i kulsort og postkasserød, som han gav både lokomotiver, publikationer, plakatstandere og andet inventar på stationerne. Han var også manden, der indførte den minimalistiske Helvetica-lignende-skrifttype, Rail Alphabet på togsæt og i køreplaner. På trods af den store beundring og den regn af priser, som hans indsats for DSB blev mødt med, besluttede DSBs nye designchef, Pia Bech Mathiesen, i 1998 at droppe hans designpolitik, herunder farvesætning, bomærke og typografi. Herefter anvendte DSB i mange år ikke de rød/sorte farver, men en blå/metalgrå farveskala. I 2014 blev dog besluttet en (delvis) tilbagevenden til den rød-sorte farvesætning, dog stadig med Kontrapunkts Via-skrifttype fra 1998.

Bygningsbevaring 
Et andet indsatsområde for Jens Nielsen var videreførelsen af den bygningsbevarings- og restaureringsindsats, som hans forgænger, Ole Ejnar Bonding, havde påbegyndt. Således blev bevaringsværdier i de vigtigste stationsbygninger registreret og nogle af de store stationer restaureret, fx fik Østerport Station sit tabte tårn tilbage (1984).

Øvrige tillidshverv 
Jens Nielsen var desuden kritiker på Politiken, gæsteprofessor ved Kunstakademiet i Antwerpen 1974-75, medstifter af Dansk Designråd 1977, medlem af British Railways' Board Design Panel 1985 og af bestyrelsen for Møbelfabrikantforeningens Fond 1985. Han modtog en lang række danske og internationale udmærkelser, heriblandt Knud V. Engelhardt Prisen i 1982, Mathsson-prisen 1984, Dansk Designråds Årspris 1985, The Brunel Award 1986 og Osaka Japan Designråds internationale designpris i 1989. Han deltog i udstillinger i DSB, i Det danske Hus i Paris og på Karlsruhe Universitet. IC3-tog nr. 5085 blev navngivet Jens Nielsen året efter hans død, 1993. I 1996 udkom der en dansk/engelsksproget bog om Jens Nielsens virke.

Han blev gift 7. august 1965 i Hørsholm med designer Vibeke Lassen Nielsen (født 11. juli 1939 i Rotterdam), datter af civilingeniør Morten Lassen Nielsen og Nilsine Christine Zinck. Han er begravet på Hørsholm Kirkegård.

Værker 
 S-tog og MR-togsæt (1977-79, sammen med arkitekter ved DSB Maskinafd. og Scandia Randers)
 Hovedbanegård i Høje Taastrup (fra 1978, sammen med Ellen Waade, Cyril Olsen, Jacob Blegvad Arkitektkontor og Henning Damgård-Sørensen)
 IC3-toget (1984-86, sammen med blandt andre Anders Løvenkjær, Henrik Priess og Ole Rossel)
 designprogram omfattende tog, busser, restauranter, færger, bygninger, skilte, tryksager, typografi, uniformer, annoncer, reklamer, plakater, bænke og affaldskurve for DSB
 fortsættelse af registering af bevaringsværdier og restaurering af DSB-stationer, herunder Østerport Station (1984), Helsingør Station (1984-86), Roskilde Station (1983-84) og Københavns Hovedbanegård (1978-80, ved Dissing+Weitling)
 grafiske og industrielle designopgaver for danske og udenlandske virksomheder

Eftermæle 
IC3 tog MF5085 er opkaldt efter Jens Nielsen i 1993.

På pladsen foran Svanemøllen Station i København blev i maj 1992 plantet et træ (en vintereg) til minde om Jens Nielsen. D. 21. December 2017 blev pladsen navngivet "Jens Nielsens Plads".

Galleri

Litteratur 
 Nielsen, Jens, DSB design, Dansk Designråd 1984. 
 Frederiksen, Erik Ellegaard, Niels Kryger, Vibeke Lassen Nielsen (red.), Jens Nielsen, København: Dansk Design Center 1996.

Kilder 
 Monies, Finn, "Jens Nielsen", i: Sys Hartmann (red.), Weilbachs Kunstnerleksikon, København: Rosinante 1994-2000.
 
 Jens Nielsen hos Scandinavian Design

 

Arkitekter fra Danmark
Industrielle designere fra Danmark
Danskere i 1900-tallet
Ansatte i DSB
Personer i Kraks Blå Bog (afdøde)
Arkitekturkritikere fra Danmark